b'\n_START_ARTICLE_\nMajda Koren\n_START_SECTION_\n\xc5\xbdivljenjepis\n_START_PARAGRAPH_\nRodila se je 12. marca 1960 v Ljubljani. Obiskovala je Poljansko gimnazijo. Leta 1982 je diplomirala na Pedago\xc5\xa1ki fakulteti - smer razredni pouk - z diplomsko nalogo iz mladinske knji\xc5\xbeevnosti. Leta 1983 se je zaposlila kot u\xc4\x8diteljica razrednega pouka; u\xc4\x8di na O\xc5\xa0 Spodnja \xc5\xa0i\xc5\xa1ka.\n_START_SECTION_\nDelo\n_START_PARAGRAPH_\nPi\xc5\xa1e zgodbe za mladino (Mala po\xc5\xa1ast Mici, Ta knjiga ne grize, Po\xc5\xa1asti, Teta kuha, Protide\xc5\xbeevna juha ...), v katerih sem in tja (Julija je zaljubljena LOL, Maj za vedno\xc2\xa0:)) uporabi SMS-jezik, in strokovna pedago\xc5\xa1ka dela, ki slu\xc5\xbeijo kot pripomo\xc4\x8dek pri pouku v ni\xc5\xbejih razredih osnovne \xc5\xa1ole (Zgodbice za matematiko in Besedne zme\xc5\xa1njave). To so zbirke uporabnih nalog, zavitih v pravlji\xc4\x8dno vsebino._NEWLINE_Objavlja v reviji Ciciban, na RTV Slovenija je sodelovala kot scenaristka pri otro\xc5\xa1kih oddajah (Radovedni ta\xc4\x8dek, Iz popotne torbe). Delala je tudi za radio (Pravljice za lahko no\xc4\x8d) in napisala radijsko igro Zaj\xc4\x8dji radio. Od januarja 2001 ureja in pi\xc5\xa1e spletni \xc4\x8dasopis za otroke zupca.net.  Objavlja strokovne \xc4\x8dlanke s podro\xc4\x8dja vzgoje in izobra\xc5\xbeevanja, predava o izku\xc5\xa1njah pou\xc4\x8devanja po metodi Marie Montessori, kot avtorica zgodb za najmlaj\xc5\xa1e obiskuje doma\xc4\x8de osnovne \xc5\xa1ole, pa tudi slovenske razrede v ZDA, v Veliki Britaniji, v Bosni, na Hrva\xc5\xa1kem, v Nem\xc4\x8diji in na Nizozemskem.\n_START_SECTION_\nMetalepsa\n_START_PARAGRAPH_\nNjena literarna oseba, Julija je zaljubljena, je prvi znan primer metalepse oz. prestopa (individualne) literarne osebe iz slovenskega leposlovja (fikcije) v dru\xc5\xbebeno konstruirano realnost in sicer znotraj dru\xc5\xbeabnega omre\xc5\xbeja, kjer ima svoj "osebni" profil, enako kot ga imajo resni\xc4\x8dni posamezniki, in tam sklepa z njimi prijateljstva, na enak na\xc4\x8din kot to po\xc4\x8dno med seboj resni\xc4\x8dne osebe prek svojih profilov.\n_START_SECTION_\nNagrade in priznanja\n_START_PARAGRAPH_\nZa knjigo Eva in kozel (zalo\xc5\xbeba Mladinska knjiga) je dobila nagrado ve\xc4\x8dernica 2006 (nagrada, ki jo za najbolj\xc5\xa1o slovensko otro\xc5\xa1ko in mladinsko literarno delo zadnjega leta podeljuje \xc4\x8dasopis Ve\xc4\x8der). Isto delo je leta 2008 prejelo naziv bela vrana - White Raven\'s Selection 2008, International Youth Library._NEWLINE_Druga nagrada na javnem anonimnem nate\xc4\x8daju za izvirno slovensko pravljico Lahko no\xc4\x8d, otroci Radia Slovenija za delo Skuhaj mi pravljico (2010)._NEWLINE_Levstikova nagrada 2011 za delo Mici iz 2.a.'